CELEX: 32020R1288
Language: lv
Date: 2020-09-09 00:00:00
Title: Komisijas Īstenošanas regula (ES) 2020/1288 (2020. gada 9. septembris) par atsevišķu preču klasifikāciju kombinētajā nomenklatūrā

16.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 302/8
               
            
         KOMISIJAS ĪSTENOŠANAS REGULA (ES) 2020/1288
         (2020. gada 9. septembris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:
         
                     (1)
                  
                  
                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
                  
               
                     (2)
                  
                  
                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
                  
               
                     (3)
                  
                  
                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
                  
               
                     (4)
                  
                  
                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.
                  
               
                     (5)
                  
                  
                     Muitas kodeksa komiteja nav sniegusi atzinumu tās priekšsēdētāja noteiktajā termiņā,
                  
               IR PIEŅĒMUSI ŠO REGULU.
         
            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
         
         
            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 9. septembrī
            
               
                  Komisijas
               
               
                  un tās priekšsēdētāja vārdā –
               
               
                  Nodokļu politikas un muitas savienības ģenerāldirektorāta
               
               
                  ģenerāldirektors
               
               Gerassimos THOMAS
            
         
         
            (1)  OV L 269, 10.10.2013., 1. lpp.
         
         
            (2)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
      
      
         
            PIELIKUMS
            
                        Preču apraksts
                     
                     
                        Klasifikācija (KN kods)
                     
                     
                        Pamatojums
                     
                  
                        (1)
                     
                     
                        (2)
                     
                     
                        (3)
                     
                  
                        Izstrādājums, kas sastāv no bezkrāsaina šķidruma nelielā cilindriskā traukā ar tilpumu 2 ml, ar vienu smalku birstīti uz noņemamā vāciņa. Birstīte ir paredzēta šķidruma uzklāšanai.
                        Izstrādājums ir skropstu balzams un paredzēts to mitrināšanai un barošanai. Tas palīdz skropstas aizsargāt, mazinot to trauslumu un lūšanu un pagarinot to augšanas fāzi un līdz ar to arī to dzīves cikla ilgumu.
                        Izstrādājuma sastāvā ir šādas galvenās sastāvdaļas:
                        
                                    —
                                 
                                 
                                    biotīns;
                                 
                              
                                    —
                                 
                                 
                                    dehlorodihidroksidifluoretilkloprostenolamīds;
                                 
                              
                                    —
                                 
                                 
                                    biotinoila tripeptīds-1;
                                 
                              
                                    —
                                 
                                 
                                    kliņģerīšu ekstrakts;
                                 
                              
                                    —
                                 
                                 
                                    žeņšeņa ekstrakts.
                                 
                              Izstrādājums ir ievietots kartona kārbiņā pārdošanai mazumtirdzniecībā.
                     
                     
                        3304 99 00
                     
                     
                        Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 3304 un 3304 99 00 formulējumu.
                        Klasificēšana pozīcijā 3305 nav iespējama, jo izstrādājums ir līdzeklis, ko pielieto uz matiem uz cilvēka ķermeņa daļām, izņemot galvas ādu (skatīt arī Harmonizētās sistēmas skaidrojumu (HS skaidrojumus) pozīcijai 3305, izslēgšanas piezīmi).
                        Tā kā izstrādājums palīdz uzlabot elastīgumu, mitrina un nodrošina spīdumu, tas uzskatāms par kosmētikas līdzekli (skatīt arī HS skaidrojumu pozīcijai 3304, (A)(3) punktu). Tāpēc klasificēšana pozīcijā 3307 pie “citādiem parfimērijas, kosmētikas vai ķermeņa kopšanas līdzekļiem, kas citur nav minēti vai ietverti” nav iespējama.
                        Attiecīgi izstrādājums ir klasificējams ar KN kodu 3304 99 00 pie kosmētikas līdzekļiem.